Kynjakvótar verða kannski tímabundin leið til að ýta í burtu gamalgrónum viðhorfum og venjum . Það var gaman að fylgjast með viðurkenningarhátíð Félags kvenna í atvinnulífinu í síðustu viku þegar Ráðhús Reykjavíkur fylltist af konum og körlum . Þó aðallega konum enda konur í aðalhlutverki á þessari hátíð . Ég fór á mína fyrstu kvennasamkundu þegar ég var í menntaskóla og við lögðum niður störf til að mótmæla kynbundnu launamisrétti . Þá fannst manni þetta hálfskondið og við sömdum lagið „ Ég er kraftakelling , liggaligga lá , ég vinn alveg helling , liggaligga lá . “ Hverju sem svo sá texti skilaði sér í baráttunni . Það var því ólík upplifun að sjá konur verðlauna aðrar konur fyrir vel unnin störf . Konur sem hafa náð langt í atvinnulífinu og hafa barist fyrir því að aðrar konur láti til skarar skríða . Það segja margir að konur séu hræddari við að segja já við tækifærunum sem bjóðast og vilja síður fara út fyrir þægindarammann . Það kom meira að segja fram á markþjálfunardeginum sem var haldinn í síðustu viku að 90% einstaklinga halda sig innan þægindarammans . Þetta á þá örugglega líka við þegar umræðan er tekin um óþægilegar staðreyndir . Flestir hafa myndað sér skoðun varðandi kynjakvóta og þá þarf ekkert að ræða það meir . Það skiptir engu máli í hvaða samhengi eða við hvaða aðstæður . Margar konur sem sitja í stjórnum fyrirtækja hafa sagst verið mótfallnar því að taka upp kynjakvóta í stjórnum fyrirtækja . Eftir að hafa hugsað það betur hefur skoðun þeirra breyst . Kynjakvótar verða kannski tímabundin leið til að ýta í burtu gamalgrónum viðhorfum og venjum , hver veit ? Verður þessi aðgerð til þess að eyðileggja fyrir körlum ? Ætli tíminn muni ekki leiða það í ljós . Það má hins vegar heyra það frá mörgum konum sem starfa í þessu umhverfi að betra sé að skoða hlutina í réttu samhengi . Ekki að ríghalda í sömu skoðun með eyrnatappana í eyrunum . Pistill Eddu Hermannsdóttur birtist í Viðskiptablaðinu 7. febrúar 2013 . Áskrifendur geta nálgast blaðið í heild undir liðnum tölublöð hér að ofan .